Izvor: N1

U hotelu Antunović u Zagrebu danas se održao sastanak zastupnika MOST-a, a Božo Petrov je nakon izlaska kazao da i dalje stoji kod zahtjeva za reformskom vladom.

''Mi smo i dalje za reformsku vladu u kojoj su i HDZ i SDP'', rekao je Petrov dodavši da smatraju kako je to najbolja opcija čak i ako će vlada trajati samo dvije godine.

VEZANE VIJESTI Prgometovo pismo zastupnicima MOST-a: Prevareni smo

Kazao je kako bi pregovori mogli trajati još tjedan dana te da se nakon toga mogu očekivati konzultacije. Sve skupa, kaže Petrov bi moglo trajati 2 do 3 tjedna, ali da to zavisi o HDZ-u i SDP-u.

''Mislim da će i oni biti racionalni'', rekao je Petrov.

Napomenuo je kako MOST ne mora biti mandatar, ali da je to opcija o kojoj su spremni razgovarati.

Na pitanje kako će odlučiti ako i SDP i HDZ pristanu na sve uvjete kazao je kako su HDZ i SDP 20 godina išli s istim principom - lažnim obećanjima, ali da se srećom politika mijenja što se vidi po retorici.

Napomenuo je kako neće odlučivati po ideologiji.

''Mi smo davno rekli da za nas ideologija nije prijepor. Na temelju toga se neće donositi nikakva politička odluka. Mi i dalje nudimo zajedničku vladu koja će napraviti reforme jer za stvarne promjene trebate dvotrećinsku većinu'', kazao je Petrov.

Petrov je komentirao i posljednje događaje vezane uz Dragu Prgometa.

''Nije tu trebalo biti problema. Sve je svedeno na sukob, odnosno tu sukoba nema i mi mu želimo svu sreću u osnivanju nove stranke'', rekao je Petrov dodavši kako je MOST homogen i kako ne očekuje da netko prijeđe Prgometu.

Petrov je kazao da Prgomet nije pozvan na sastanak te da je samoinicijativno izigrao odluke Nacionalnog vijeća čiji je bio.

''Tada nije smatrao lošim niti je osporavao legitimitet vijeća u trenutku kada je pristupao vijeću'', rekao je Petrov.

Nastavak razgovora

Petrov je najavio da će se sutra nastaviti razgovori s HDZ-om i SDP-om i to na temu temu obrazovanja, monetarne politike i poreznog sustava, ali napominje kako se ne radi o odugovlačenju.

''U svim ozbiljnim zemljama imate situaciju u kojoj se vlada sastavlja 30 dana. Članove MOST-a se proglašava diletantima i onima koji odugovlače. A mi točno znamo što radimo i otvaramo pregovaračka poglavlja'', istaknuo je Petrov.

Kazao je kako se još nije susreo s Milanovićem i Karamarkom te da će svaki takav susret biti javan i transparentan dodavši kako se nije čuo ni s Prgometom nakon što je isključen iz MOST-a.

''Čuli smo se dan prije nego je isključen'', zaključio je Petrov.

N1 pratite putem aplikacija za Android | iPhone/iPad i društvenih mreža Twitter | Facebook.